Here is a page extracted from Wikipedia that may contain CSS, HTML, and a lot of unformatted text.

Title: Teoría de grafos
Content: A teoría de grafos ye una branca d'as matematicas y a informatica, que estudeya as propiedaz d'os grafos. En iste contexto, os grafos son conchuntos d'obchectos ditos nodos (u vertices) connectatos por linias ditas ariestas (u arcos) que pueden tener asignata una endrecera u dirección.

Os grafos se representan graficament con un punto por cada nodo, debuixando una linia entre cada dos nodos connectatos. Si o grafo tiene endrecera, as ariestas se debuixan como sayetas con a punta sinyalando o sentiu d'a conexión.

As aplicacions d'a teoría de grafos chiran arredol d'estructuras que pueden estar sistematizatas con grafos, como por eixemplo, a estructura d'un rete informatico, o estudio de moleculas en quimica, u en atros campos como os estudios sociolochicos.

O encetador d'a teoría de grafos estió Leonhard Euler, cuan se miraba de resolver o problema d'os siet puents de Königsberg.